Rolbalsterre Saterdag in aksie(Foto: Esme Haley/ Verskaf) Deur Gert de Jager Niksa Benguric en Esme Haley sal Suid-Afrika eersdaags by die Rolbal Wêreldkampioenskap in Nieu Seeland verteenwoordig. Die toernooi skop Saterdag af en ŉ totaal van 46 spelers van 31 lande sal aan die toernooi, die “World Singles Champion of Champions”, deelneem. Die twee spelers het vir die toernooi gekwalifiseer nadat hulle die vorige seisoen as die SA Enkelspelkampioene vir mans en vroue gekroon is. Benguric (40) speel by Wingate-rolbalklub en die ervare Haley (69) is lid van die Linden-rolbalklub. Dit is die vierde keer dat sy aan so ŉ toernooi sal deelneem. Benguric is een van die mees ervare spelers in Noord-Gauteng en is ook onlangs in die SA Gold Squad- oefengroep opgeneem. Haley het tydens die 2014 Statebond Spele ŉ goue medalje in die vrouevierspel en ŉ brons medalje in die parespel verower. Een van die gunstelinge om met die manstitel weg te stap, is die ervare Engelse speler Sam Tolchard. Hy ding saam met Benguric in die A-afdeling mee en hulle pak mekaar Sondag om 12:30. Dié belangrike wedstryd kan ŉ goeie aanduiding wees van hoe Benguric aangepas het op die vinnige perke in Nieu-Seeland. Hy het reeds op 14 November oorsee vertrek om te kan voorberei. Benguric se heel eerste wedstryd Saterdag om 09:00 is teen Billy Nicholls van Cyprus, terwyl Tolchard se eerste teenstander Kushal Pillay van Fidji is. Benguric se tweede wedstryd Saterdag is teen Pillay en dit sal interessant wees om die twee Pillay-wedstryde se uitslae te vergelyk. (Foto: Niksa Benguric/ Verskaf) Kelvin Scott het die voordeel van ŉ tuisbaan, en hy is saam met Gordon White van Skotland, Ozkan Akar van Turkye, die Ier, Gary McCloy en Anthony Sin van Singapoer, spelers wat ook goed in die A-afdeling kan vaar. In die B-afdeling is die verdedigende kampioen, Lee Schraner van Australië, een van die gunstelinge om die afdeling te wen. Sy sterkste teenstand sal waarskynlik kom van Kevin James van Wallis, Axel Krahenbuhl van Namibië, Kevin James van Wallis en Charles Herbert van die VSA. Haley se aanslag skop af wanneer sy Saterdag teen Christine Jones van die Norfolk-eilande speel. Die groot vis wag op Maandag 21 November wanneer sy en Krizanic mekaar om 12:30 pak. Wie weet, met twee keer soveel ervaring as die Ausssie kan sy dalk die knoop deurhak. Ander vrouespelers om dop te hou is Tayla Bruce van Nieu-Seeland, Melanie Thomas van Wallis, Anne Nunes van die VSA, asook Nooroa Mataio, die 23 jarige opkomende ster van die Cook-eilande wat tydens vanjaar se Statebond Spele tot in die uitspeelwedstryd om ŉ brons medalje in die enkelspel gevorder het. (Foto: Esme Haley/ Verskaf) Die 30 manspelers ding van 19 tot 23 November in twee afdelings mee en hulle gaan elke dag twee wedstryde speel. Die 16 spelers in die afdeling vir vroue ding in een afdeling mee, en sal ook vir vyf dae daagliks aan twee wedstryde deelneem, vir ŉ totaal van tien wedstryde. Die wenners van elke afdeling dring outomaties deur na die halfeindronde, terwyl die spelers wat tweede en derde in elke afdeling eindig, geloot sal word om op 24 November in kwarteindwedstryde teen mekaar te speel vir die oorblywende plekke in die halfeindstryde. Die mans en vroue se eindwedstryde sal op 25 November plaasvind. Die toernooi vind by die Naenae Bowling Club in Wellington plaas.